b'\n_START_ARTICLE_\nMaantiepy\xc3\xb6r\xc3\xa4ilyn maailmanmestaruuskilpailut\n_START_PARAGRAPH_\nMaantiepy\xc3\xb6r\xc3\xa4ilyn maailmanmestaruuskilpailut ovat Kansainv\xc3\xa4lisen py\xc3\xb6r\xc3\xa4ilyliiton eli UCI:n vuosittain, tavallisesti lokakuussa j\xc3\xa4rjest\xc3\xa4m\xc3\xa4t kilpailut. Py\xc3\xb6r\xc3\xa4ilij\xc3\xa4t edustavat maitaan kaikissa yksil\xc3\xb6sarjoissa. Vuodesta 2012 alkaen joukkueaika-ajo on ajettu py\xc3\xb6r\xc3\xa4ilytalleittain._NEWLINE_Kilpailujen ohjelmassa ovat nyky\xc3\xa4\xc3\xa4n miesten, naisten, alle 23-vuotiaiden miesten ja alle 19-vuotiaiden miesten ja naisten aika- ja maantieajot sek\xc3\xa4 miesten ja naisten joukkueaika-ajo, jossa kilpailevat ammattilaisjoukkueet. _NEWLINE_Maantieajon voittajat ovat seuraavan vuoden velvollisia kantamaan maailmanmestarin sateenkaaripaitaa yhteisl\xc3\xa4ht\xc3\xb6kilpailuissa ja -etapeilla, aika-ajon voittajat puolestaan aika-ajokilpailuissa ja -etapeilla.'